ئی پارتی، دئما ڤأضع آلیشت سال 57 د سأریأک بییئن ساموٙنگە ڤأضع آلیشتکاریا کومونیست کئ یئ گئل ساموٙنگە ڤا مأرام مائوئیستی و ڤئ دأر د ڤولات ئیران بی ڤاگأرد «جأرغە پوٙیا» کئ أندومیاش سی آموختارکاری چئریکی رأتە بییئن د ڤولات فئلئسطین رأڤأندیاری بی. دأرتیچ نوٙمە «حأقیقأت» دأرتیچ نوٙمە جاڤأنە ئی ساموٙنگە بی و د مینجا جئڤوٙنیا آموختارکار د خارجئج د ئیرانی چی ئمریکا و ڤولاتیا ھأنی أفتونئشین چی آلمان و فأرانسە فئرە حامیندار داشد. چأن گئل کونئشتیاریا نازار کئ سی ری ڤئ ری کاریاشوٙ ڤا رئجیم شا ڤئ دأر د ڤولات ئیران فئرە نوم دیار بییئن چی سیامأک زعیم، عبدالرحمان آزمایئش، ھوسئین ریاحی و فأرید و ڤأحید سریع القلم أندوم ئی ساموٙنگە بییئن. ڤألی د جأریان سوقوٙط بنی صدر و تأظاھورات جورأش سال 1360 أفتویی ئی ساموٙنگە ری آڤورد د فاز جأنیاری د ری ڤئ ری حوکوٙمأت کوٙمأرە ڤولات ئسلامی ئیران. ڤئنو د سال 1360 یئ گئل چول کاری د شأر آمول نە رأڤأندیاری کئردئن کئ دأس آخئر نئھا 48 ساعأت ئی جأنیاری تأموم بی و بیشتئر أندومیا ئی ساموٙنگە د بئین رأتئن و ڤئنوٙأم کئ مأنئن گوروختئن سی ڤئ دأر د ئیران و دأس آخئر أندومیا ئی ساموٙنگە د سالیا دأھە 1980 زایئشتی أندوم پارتی کومونیست ئیران بییئن.